旬慮十七韻呈同舍
作者：司馬光
朝代：宋

paragraphs: 府官無旬休，慮問廼遊息。
詔書禁從詣，還舍始朝食。
緩带對藜羮，下筯免促迫。
門前吏卒散，却掃謝來客。
北軒有藤牀，今晨始拂拭。
蓬髪亂宜梳，霜髭閑可摘。
開囊曬藥物，發笥出書册。
菊畦親灌浸，茶器自涓滌。
於時孟秋末，天晴色紺碧。
林葉雖未零，風聲已淅瀝。
神明還九藏，清氣襲百脉。
征夫解甲胄，疲馬脫羈靮。
蜚鳥開樊籠，跳魚出鼎鬲。
形骸盡我有，不復爲物役。
雖非久安逸，幸得少頃適。
訟庭止敲扑，咫尺異喧寂。
明朝不能然，顧盼愁月夕。